‘Glibberige Jantjie’ jare later vasMichal Willemans. (Foto: Facebook) ŉ Voortvlugtige wat na bewering al jare lank agter skuilname wegkruip terwyl hy glo mense uit honderde duisende rand bedrieg, is eindelik vasgetrek. Michal Jacobus Willemans (39) is Maandag om 17:00 in Rynfield, Benoni, in hegtenis geneem nadat die polisie en ander rolspelers inligting oor sy bewegings ontvang het. Die Benoni-polisie se triotaktiese eenheid, in samewerking met CJ-ondersoekers en die hulpverleningsorganisasie Anti-Hijacking and Policing SA, het blitsig op ŉ wenk gereageer en hom in hegtenis geneem. Marius Cloete, operasionele direkteur van Anti-Hijacking and Policing SA, sê Willemans is in 2017 op parool vrygelaat vir diefstal. Kort daarna het dit aan die lig gekom dat hy mense landwyd – van Koster, Welkom, Nigel, Cradock, Middelburg en Boksburg – glo bedrieg en besteel. Willemans het na bewering veral enkellopende vroue en bejaardes geteiken en weggeloop met geld of besittings ter waarde van honderde duisende rande. In van die gevalle het hy glo slagoffers, met wie hy bevriend geraak het, se motors verkoop en met hul geld op die vlug geslaan. Dié slagoffers is dan gestrand en behoeftig gelaat. Willemans is glo ŉ paneelklopper wat by verskillende paneelkloppers gewerk en glo óf daar gesteel óf voorgedoen het dat dit sy onderneming is om sodoende ander mense te bedrieg. (Foto: Facebook) Vanuit die sowat 15 sake waarmee Willemans landwyd verbind word, is dit oënskynlik duidelik dat hy die misdadige bedrywighede sou uitvoer en dan vir ŉ tyd lank laaglê en dit elders herhaal. Hy het boonop oor die jare heen glo van baie skuilname gebruik gemaak om sy ware identiteit te versteek. “Dink aan ŉ naam en hy’t dit moontlik al gebruik,” sê Cloete. Verskeie lasbriewe is vantevore vir Willemans se inhegtenisneming uitgereik nadat hy in ŉ aantal provinsies sy paroolvoorwaardes verbreek het. “Ons werk al vir die afgelope twee en ŉ half jaar saam met die polisie om hom [Willemans] vas te trek,” sê Cloete. “Ons het deur die jare verskeie wenke ontvang en dit alles ernstig opgevolg, maar elke keer dat ons op die punt is om hom vas te trek, verdwyn hy weer soos mis voor die son.” Willemans is glo ŉ week voor sy inhegtenisneming in Roodepoort gewaar waar hy na bewering probeer het om nog mense te bedrieg. Willemans sal na verwagting Woensdag in die Boksburg-landdroshof verskyn op aanklagte van bedrog en diefstal.